《满庭芳 酒帘》
清代·熊象慧

楼角斜飘，檐牙半露，几番卷起炊烟。有时风静，端正一竿悬。

比似曲车更甚，遥望处、无那情牵。行沽去，何须借问，亚树夕阳偏。

堪怜。最好是、杏花开候，春暖江天。傍水村山郭，做弄清妍。

招引踏青人至，同认取、孤影翩翩。只休教，朦胧醉眼，错认燕飞前。

作者简介：字芝霞，潜山人，明经女，知府象阶妹，知县泾县吴栻室。有《紫霞阁词》。